
FORORD

Denne boka forteller om en lillesøster og en storebror fra en av de mektigste danske adelsslektene på 1500- og 1600-tallet.

Broren er Tycho Brahe (1546–1601), et velkjent navn i vitenskapshistorien. Hovedpersonen er den langt mindre omtalte søsteren hans, Sophie Ottesdatter Brahe (15591–1634). Også hun var i sin samtid kjent for å ha anlegg for vitenskap.

Tiden vi skal tre inn i, etter reformasjonen og før eneveldet, tilhører den mangfoldige perioden som kalles renessansen. Samfunnet var strengt hierarkisk. Handlingsrommet for den enkelte hang sammen med hvor i hierarkiet man hadde sin plass. Religion gjennomsyret det aller meste: kultur, politikk og synet på naturen. Folk hadde lenge prøvd å forstå verden, både det de kunne se og det som var skjult for øyet. De tenkte og beregnet, de utformet teorier. Noen innså at det ikke var nok. Naturen måtte observeres systematisk. Da gjaldt det å ta mange målinger, teste, notere feilene og prøve igjen. Tycho Brahe gjorde dette, og derfor regnes han som en av vitenskapens pionerer.

Som lærd adelsmann var Tycho et unntak. I hovedsak kom de høyt utdannede fra borgerskapet, ikke adelen. Det var borgerskapets sønner som lærte latin, studerte klassiske fag på universitetet, dro på dannelsesreise og fant sin plass blant andre lærde.

Men renessansens kunnskapskultur besto av mer enn latinspråklige professorer. Hvor var kvinnene i landskapet av lærdom og utforskning, og hvor var Sophie?

Det er ikke mange kilder om kvinner fra denne tiden, selv de som tilhørte de største adelsfamiliene. Veien til Sophies bemerkelsesverdige historie går via hennes bror. Jeg forsøker å vise hvordan hans aktiviteter påvirket hennes posisjon i et europeisk kunnskapsmiljø. Gjennom dette males et bilde av adelskvinnenes plass i den lærde verden. Selv om de ikke kunne studere ved universitetet, tok flere kvinner aktivt grep for å skaffe seg lærdom. De bidro til utviklingen av kunnskap på måter som kanskje er mindre synlige.

SOPHIE I KILDENE

Helt usynlig i historieskrivningen er hun ikke. Et par artikler av Jakob Langebek i Danske Magazin fra 1746 og 1747 er blant de tidligste kildene til Sophie Brahe. Hun presenteres i Friderich Christian Schønaus såkalte gyneceum, Samling af Danske Lærde Fruentimer, fra 1753. En av de mest omfattende og best kildebelagte biografiene, Sofie Brahe Ottersdatter, ble skrevet av F.R. Friis i 1905, og denne bygger til dels på Langebek.2 Det er Friis jeg oftest refererer til ved biografiske opplysninger. I Lauritz Weibulls biografi om Sophie fra 1901–1921 er det noen tilleggsopplysninger som ikke finnes hos Friis.

Av nyere litteratur har jeg særlig hatt nytte av Peter Zeebergs Urania Titani fra 1994, som i tillegg til en biografidel om Sophie inneholder oversettelser av viktig brevmateriale. Hovedmålet med Zeebergs bok var oversettelsen av diktet «Urania Titani», som jeg i mindre grad har vektlagt, men boka er uansett høyst verdifull i sin gjengivelse av en rekke kilder.3 Sophie nevnes i mange utgivelser om Tycho. Tycho-biografen John Robert Christianson er blant dem som har sett særlig på forholdet mellom Sophie og Tycho, og også Victor E. Thoren har en del opplysninger om Sophie i sitt kjente standardverk om Tycho, The Lord of Uraniborg.4 Ellers viser jeg til litteraturlisten bakerst i boka.

Kildematerialet presenteres underveis. Blant disse er et langt brev Sophie skrev til sin søster i 1602, samt en samling av håndskrevne kopibøker med notater og brev knyttet til Sophies arbeid med slektshistorie.5

ADELENS EPOKE

Det finnes få opplysninger om Sophie alene. Dette virker inn på bokas struktur. Det er ikke til å unngå at Tycho får stor plass, men jeg vektlegger de delene av hans liv som har relevans for Sophies historie. Grunnet kildetilfanget går det et skille ved Tychos død i 1601. Der bokas første del i stor grad følger en kronologisk linje, preges andre del av en mer tematisk avgrensning. I bakgrunnen beskrives hendelser som fikk betydning for jenters skolegang og for adelens stilling i samfunnet – dette gjelder ikke minst de religiøse spenningene i Europa – noe som igjen er viktig for å forstå tiden, kulturen og miljøet Sophie var del av.

Gjennom boka beveger vi oss fra midten av 1500-tallet til midten av 1600-tallet. Vi befinner oss flere steder i Europa, men aller mest i det daværende danske riket, særlig Skåne. I norsk faglitteratur dekkes tidsperioden av betegnelsen tidlig nytid, som strekker seg frem til 1800-tallet. Dette blir et for langt tidsspenn her. Jeg har valgt begrepet renessanse – ikke bare fordi det brukes mye i dansk litteratur, men også fordi ordet kan favne om en felleseuropeisk idéverden som ga mening for dem som utgjør bokas persongalleri.

Hovedpersonene stammer fra de øverste, privilegerte samfunnsklasser. Det er adelen og det lærde borgerskap som omtales. Samtidig prøver jeg å gi små glimt inn i hvordan deres levevis påvirket folk i de såkalt lavere stender.

SPRÅK

Språket i de gamle, håndskrevne kildene er kronglete. Det har inkonsekvent staving, merkelige ord, tunge vendinger og en overflod av bokstaver.6 For mange lesere er dette uvant. Samtidig er det verdifullt å lese ordene slik de ble skrevet. Det er en inngang til hvordan man uttrykte seg. Jeg har derfor valgt å la de fleste sitatene stå i opprinnelig språkform, og noen steder lagt til forklaringer i klamme i teksten eller i parentes etter teksten. Et par ganger har jeg parafrasert, da kommer dette frem i noten. Der originalspråket er dansk eller svensk, tilstreber jeg å beholde den opprinnelige språkdrakten.

De lærde på denne tiden skrev til hverandre på latin. Ved henvisning til slike kilder bruker jeg for det meste danske eller engelske oversettelser. Ettersom dette ikke er originale sitater, har jeg (med få unntak) oversatt dem til moderne norsk for å gjøre teksten mer helhetlig. Alle oversettelser er mine egne med mindre annet er oppgitt.

Når det kommer til navn, må flere valg tas. Sophie underskrev ofte sine brev som Sophia. Jeg har valgt Sophie Brahe, da dette er mest brukt i annen litteratur.7 For brorens del benytter jeg den latiniserte formen Tycho Brahe, selv om han utenfor lærde kretser var kjent som Tyge Brahe. Jeg bruker Tyge i den biografiske delen der jeg omtaler barndommen hans.

Der Språkrådet har anbefalinger for historiske navn, følger jeg dette så langt som mulig. Det oppstår imidlertid utfordringer ved patronymer. Endelsene -son og -dotter er anbefalt ved norske navn fra tidsperioden. For danske navn brukes -sen og -datter, men jeg har også brukt særlig -datter om en del kvinner med tilknytning til Norge. For den norske superintendenten 1580–1600, har jeg valgt formen Jens Nilssøn, ettersom dette brukes oftest i øvrig litteratur. Jeg omtaler ikke adelsslektene som «de Braher», «de Biller» etc., som er den anbefalte betegnelsen, men for leservennlighetens skyld omskriver jeg til «Brahe-slekten» og lignende.

Mange hadde like navn. Ved brevveksling mellom Sophie Brahe og Sophie Below er det åpenbart nyttig å presisere med slektsnavnet. På samme måte må det skilles mellom «vår» Sophie og hennes niese Sophie Axelsdatter Brahe; her har jeg tydeliggjort ved å bruke patronymet Axelsdatter om den siste. For noen personer bruker jeg fornavnet, som Gellius (Sascerides), for andre etternavnet, som (Jens) Nilssøn. Jeg velger stort sett den navneformen jeg oftest finner i annen litteratur. Det gjelder også om jeg bruker fødselsnavn eller latinisert form, for eksempel skriver jeg konsekvent Pratensis – ikke du Pré, men Ogier – ikke Ogerius.

Pengeverdi er et annet tema. I Danmark og Norge bruktes riksdalere i denne perioden, men det omtales også en del summer som kan være oppgitt i tysk valuta. Jeg har brukt pengebetegnelsene slik de oppgis i kildene, stort sett dalere/riksdalere, men har ikke regnet om til hva dette tilsvarer i dagens verdi.8

Å GI LIV TIL SKRINNE KILDER

Fortolkning er viktig i all historieskriving. De primære kildene begrenser seg gjerne til noen få brev, rettsdokumenter, og hvis man er heldig: noen litterære verk. For et mer levende og fyldig bilde kan det bygges på med annen kunnskap om tiden. Alt fortolkes, av meg og av dem som har skrevet før. Hvis jeg vil komme nærmere en forståelse av Sophies muligheter – som kvinne, adelig, søster til en berømt astronom og kone til en fordrukken alkymist – må jeg ta i bruk mange ulike kilder, og jeg vil alltid tolke dem ut fra mine egne forutsetninger. Alle eventuelle feil og misforståelser er selvsagt mitt ansvar.

Boka er skrevet i håp om at flere kan begeistres over en kanskje litt glemt tidsepoke, i det minste i norsk historieskriving (med flere hederlige unntak). Temaene er, etter min mening, spennende, men også til dels komplekse. Like fullt tror jeg dette kan formidles på en forståelig og engasjerende måte. Jeg skulle gjerne ha bøyd tiden så langt bakover at jeg var til stede både da og nå parallelt. Da ville jeg kanskje forsøkt å smelte inn i mengden på et travelt vertshus, snakket med folk og spurt om det jeg lurte på, eller jeg kunne stått på trygg avstand og betraktet alt med et analytisk overblikk. Men det kan jeg selvsagt ikke, og uansett hadde jeg fort blitt avslørt. I stedet må jeg bruke kildene og kunnskapen til å forestille meg hvordan det kan ha vært. Det skal komme tydelig frem av teksten hvor jeg bygger på en kilde, og hvor jeg antar. Alle noter finnes bakerst, det gjør også en kilde- og litteraturliste.

TAKK

De første ideene til boka kom rundt 2019, og arbeidet gjennom fire år har vært intenst, morsomt, utfordrende og utrolig lærerikt. Det er mange jeg skylder en takk for at jeg har kommet i mål. Takk til Bente Pihlstrøm og Marianne Egerdal ved Humanist forlag for å ha tro på prosjektet, og til redaktør Hilde Matre Larsen for kyndig og uvurderlig hjelp med manus. En stor takk til min faglige konsulent, professor emeritus Nils Gilje, for mange gode og viktige innspill. Blant dem jeg har spurt om små og store detaljer, og som fortjener takk, er: Arne Bugge Amundsen, Peter Zeeberg, John Robert Christianson, Gunvald Axner Ims, Jostein Riiser Kristiansen, Søren Lyder Jacobsen ved Roskilde Kloster, Hans Michelsen ved Karen Brahes Bibliotek, Tommy Lilja og andre ved Tycho Brahe-museet på Ven, Astrid Nora Ressem ved Nasjonalbiblioteket, dr. Eberhard Nehlsen, Otto Holzapfel, Atle Næss og Øystein Rian. Takk til Det faglitterære fond og Stiftelsen Fritt Ord for stipend. Uten permisjon ville ikke boka blitt ferdig, så en stor takk til Østfoldmuseenes rause, tålmodige og velvillige ledelse ved Hege Hauge Tofte og avdelingsdirektør Gaute Jacobsen. Takk til mine positive og støttende kolleger – jeg kan ikke nevne alle ved navn – men en ekstra takk til Mattias Ekman og hans rikholdige bokhylle.

Den største takken går til familien, alltid støttende og positive. Min søster Anett Marie Ellefsen har lest gjennom manus mer enn én gang og har reddet meg ut når jeg har rotet meg for langt ned i kildene. Det har gått flere helger, ferier, fridager, kvelder og netter enn jeg tør tenke på. Jeg hadde aldri klart dette uten varmen og støtten fra Ragnar og barna – som gir meg rom til å skrive og minner meg om at det finnes en virkelighet som er her og nå.


DEL I


BREVET

(Prolog)

Alt dette skal du holde for deg selv. Du skal ikke si noe av det videre til andre enn Holger eller min søster.9
Brev fra Tycho Brahe til Niels Krag, 20. august 1598

Slottsherrens menn sto utenfor huset, like ved det gamle klosteret i Helsingør. En tjener åpnet, og enkefruen Sophie Brahe tok dem imot. Hun skjønte hvorfor de kom. De var ute etter et spesielt brev, på ordre fra kongen.

Det var rundt midtsommer i 1639. Etter å ha kommet inn fra det skarpe lyset utendørs tok det litt tid før øynene tilpasset seg de mørke, malte veggpanelene. Sophie viste dem inn i stuen. Noen dager, som i dag, var hun plaget av en gammel smerte i siden. Tross alt nærmet hun seg åtti år. Hun fant en nøkkel og subbet over flisegulvet bort til brevskapet. Alt fra eiendomsskjøter til private brev lå trygt forvart i dette skapet. Slike viktige dokumenter viste man ikke til hvem som helst, men et bud fra kongen trumfet vanlig aktsomhet.

Så hun låste opp skapet og tok ut brevet de ba om. Seglet var nylig brutt, det var ikke lenge siden hun hadde åpnet det. Brevet var skrevet av hennes yngre slektning Holger Rosenkrantz, Holger «den lærde», gift med niesen hennes. Sophie rakte det til mennene.

Først måtte bordet ryddes for hennes eget arbeid. Der lå det hauger med tegninger av adelsfamiliers slektstrær, gamle skriftruller og bøker fulle av notater om slektenes historie i mange ledd. En liten fortelling om en hind og en hjort hadde nylig blitt ført inn i den ene boka. Skriveren i følget ba om papir, lys og skrivesaker og dro stolen godt inntil bordet.

Selv satte hun seg med møye ned på en benk ved veggen, under et lite vindu, og la armene demonstrativt i kors. Hun var ikke vant med slik behandling. Utenfor vinduet kunne en vakker hage skimtes. Den sto i full blomst, selv om tulipanene var ferdige for sesongen.

Mens hun så på, brettet skriveren ut brevet, la det foran seg på bordet og begynte å skrive av ord for ord.

Forresten vet vi ikke om slottsherren personlig møtte opp hos Sophie Brahe, eller om han sendte noen andre. Strengt tatt vet ingen om hun oppbevarte brevene sine i et brevskap, hva som lå på bordet akkurat denne dagen, eller hvordan hun reagerte på ordren fra kongen. Naturligvis er det bare en gjetning – om enn basert på hennes alder den sommeren og hennes helse førti år tidligere – at skrittene var subbende og at hun hadde vondt i siden. Faktisk kan det ikke engang fastslås at mennene kom for å se brevet, selv om de ganske visst hadde fått befaling om det.

Det eneste sikre er at et par uker etter Holger Rosenkrantz’ besøk hos Sophie i juni 1639, kom det et bud til slottsherren på Kronborg slott i Helsingør. Budet hadde med en beskjed fra kong Christian 4., underskrevet tidligere samme dag på Frederiksborg slott. Selv om det er kort avstand mellom de to slottene, kan det tyde på at kongen ønsket å få meldingen raskt av sted. Han skrev at han hadde fått vite om et brev der Holger Rosenkrantz forklarte sitt syn på «menniskens Retferdig giørelse», og at brevet befant seg hos Sophie Brahe.10 Slottsherren fikk beskjed om å begi seg til Sophie, befale henne på kongens vegne å vise ham brevet, og å kopiere det i hennes nærvær.

Hvordan har det seg at denne gamle adelsfruen, som sjelden var i konflikt med andre enn et par av sine egne brødre, var i besittelse av et brev som kongen hadde slikt hastverk med å få fatt i?

I stor grad handler det om avsenderen, og selvsagt brevets innhold. Holger Rosenkrantz var en velansett og lærd adelsmann som kongen lenge hadde hatt i kikkerten under mistanke om avvikende religionssyn. Europa var i krig, med steile fronter mellom protestanter og katolikker. Holger var ikke katolikk, tvert imot. Han kritiserte likevel den lutherske ortodoksien, og kongen grep alle muligheter til å avsløre straffbare meninger. Ikke minst fordi han aldri hadde tilgitt Holger for noe som skjedde tolv år tidligere.

Det er altså ikke noe mysterium at kongen ville vite hva som sto i brevet.

Men det forklarer ikke hvorfor det var sendt til Sophie. Holger hadde andre bekjente som var vel bevandret i religiøse, vitenskapelige og politiske spørsmål. Selv om flere av hans venner på dette tidspunktet var døde, fantes det lærde folk han kunne delt sine tanker med.11 I stedet valgte han å diskutere dem med sin kones gamle tante.

Selv om brevet ikke ser ut til å ha fått store følger – kanskje innholdet ikke var så avslørende som kongen hadde håpet – forteller hendelsen likevel noe interessant: nemlig at Sophie var den som en av Danmarks best utdannede menn kunne betro sine farligste og mest omstridte synspunkter til. Hva var bakgrunnen for at hun ble vist fortrolighet på denne måten? Dette var tross alt en tid da kvinner flest, selv de adelige, kun hadde grunnleggende skolegang. Kvinner sto ytterst sjelden i forgrunnen av politiske eller religiøse diskusjoner og langt mindre i vitenskapelige.

Det gjorde heller ikke Sophie, men på visse områder hadde hun likevel autoritet.

Ikke minst hadde det vist seg at hun kunne tiltros viktige hemmeligheter. Den gangen hennes bror Tycho levde, var Sophie og Holger dem han stolte mest på i en liten krets spesielt innvidde. Flere ganger valgte han å dele hemmeligheter med kun de to.

Utad ansås kvinnens naturlige plass å være underordnet mannen, men en renessansekvinne kunne ha både uformell makt og anseelse. Adelskvinner styrte len og bygde slott mens mennene var borte. Noen ble enker og lærte seg klassiske språk, og noen giftet seg aldri, men brukte tiden på å samle bøker som andre senere kunne ha nytte av. Flere av tidens boklærde kvinner hadde blitt utdannet hos Holger selv.

Sophie Brahe skiller seg likevel ut. Med dybdekunnskaper på områder der knapt noen kvinner fikk innpass, viste hun talenter innenfor et bredt spekter av emner, fra astrologi til kjemi. Spørsmålet er om samtiden var klar for å la henne utnytte dette potensialet fullt ut.

En unik blanding av evner, interesser, muligheter og tilfeldigheter førte henne til dette punktet i historien, denne junidagen i 1639 da nettopp hun var mottakeren av brevet fra den kontroversielle Holger den lærde.

Tilfeldighetene handler blant annet om ting som skjedde mer enn ti år før hun ble født. Det kan spores tilbake til da hennes eldste bror så vidt hadde lært å gå.


1. MANNEN MED DEN SKAMFERTE NESEN

Tyge Brahe hand war en megett lerd mand, och hade synderlig forfaringh vdj himelens loff och astronomia [særlig erfaring med himmelens lover og astronomi]12 Sophie Brahe, ca. 1626

EN ENSOM TVILLING FØDES

14. desember 1546: Ved første morgengry etter vintersolverv hørtes skrik fra et nyfødt barn.13 Det skulle vært fra to. Frosten beit seg fast i murveggene på Knudstrup herregård. Beate Bille hadde født to sønner, men den ene gutten gråt ikke. Det må ha vært kvinner i rommet som stelte rundt Beate. Noen sørget for vann fra dampende kar, andre hentet rene filler. Det stille, livløse barnet ble svøpt og tatt hånd om av varsomme hender. Den friske gutten ble vasket og lagt inntil morens varme, utmattede kropp. Han var hennes første sønn, hennes nest eldste barn. Gutten fikk navnet Tyge etter sin farfar.14 Siden ble han kjent som Tycho Brahe.

Etter som årene gikk, fikk Beate mange barn, men én spesiell hendelse gjorde at lille Tyge vokste opp borte fra sin nærmeste familie.

ADELSVELDETS LANDSKAP

Knudstrup var omgitt av vann på alle kanter.

Etter en ombygging i 1551 sto hovedhuset på en liten øy i en kunstig innsjø. Kun via vindebroene kom folk seg tørrskodd over på land. I sin nye form besto borgen av en stor teglsteinsbygning med fire fløyer. Anlegget var bygget for å kunne forsvares, eller i alle fall for å demonstrere makt. Under kalde perioder på vinteren kan det tenkes at sjøen frøs til, og at barna sto på skøyter og lekte ute på isen.

Eiendommen i Skåne hadde vært i Otte Brahes familie i lang tid da han giftet seg med Beate Bille. Det var et rikt gods. Omkring lå grønne beitemarker. En stor skog med eik og bøk hørte til, og det fantes dammer som skaffet eierne rause mengder kreps og fisk.15

Over en åskam i nord lå Herrevad kloster, der Beates bror og hans hushold etter hvert flyttet inn i 1565. Helsingborg var den nærmeste kystbyen. Derfra kunne man se over til øya Hven i Øresund, hvor foreløpig ingen adelsmann bodde. Skåne var, i likhet med Blekinge, Halland og Gotland, et dansk område. Det danske riket fortsatte over sundet med København i sørvest, der konge og riksråd regjerte. Helt i sør lå hertugdømmene Slesvig og Holstein, i union med Danmark og med den danske kongen som hertug. I motsatt retning kom man etter hvert til det lange Norge som startet ved Båhuslen, og som var bredere enn nå fordi blant annet Jemtland og Herjedalen var norske. Lengst i nord var det i beste fall ulike oppfatninger om hvor grensene gikk. Vest over havet lå Færøyene, Island, Grønland – øyer som også hørte til den danske kongens rike.

For å forstå Sophies omgivelser trengs kjennskap til adelens plass i landskapet – både i overført og bokstavelig betydning. Da Tyge ble født, het kongen over det danske riket Christian 3. Med fast hånd innførte han reformasjonen i Danmark og Norge, noe som innebar mye mer enn et skifte fra katolisisme til protestantisme. Endringen skaket opp hele samfunnsstrukturen. Det norske riksrådet ble oppløst, og Norge ble et såkalt lydrike styrt fra Danmark.

Kongen belønnet sine trofaste undersåtter og delte ut len til adelsfolk. Ordningen tjente begge parter. Mens kongen fikk plassert lojale representanter rundt om i riket, var lensinnehaveren sikret inntekter i skatter og naturalia, som smør, korn og andre råvarer. Noen dansker fikk også len i Norge, selv om dette ikke var like populært da det lå langt unna hoffet og makten, men i det minste var landet rikt på tømmer. De adelige beholdt lenet nøyaktig så lenge det passet kongen, og det var høy grad av mobilitet i adelsstanden. Otte Brahe flyttet med jevne mellomrom fra ett slott til et annet, etter hvor kongen plasserte ham. Familien fulgte ofte med, i alle fall Beate og de av barna som på tidspunktet bodde hjemme. Knudstrup var likevel stedet de kom tilbake til.

OXE-SLEKTEN: KONSPIRATØRER OG KIDNAPPERE

Adelsfamiliene var filtret sammen i allianser og slektsbånd. Miljøet var lite; under én prosent av befolkningen var adelige, og de skulle gifte seg innad i standen. De var samfunnets elite, og blant privilegiene var at de slapp å betale skatt.

Blant Bille- og Brahe-slektenes allierte opptrer den innflytelsesrike Oxe-slekten. Under de mange maktkampene som utspilte seg i løpet av 1500-tallet, dukker navnet Oxe opp flere ganger. Blant annet gjelder dette søskenparet Inger og Peder Oxe.16

Peder var riksråd, styrtrik og omstridt. Mange ville ha ham fjernet, han ble mistenkt for å misligholde sine len, og det spredtes rykter om at han hadde fornærmet både kongen og dronningen (Christian 3. og dronning Dorothea av Sachsen-Lauenburg).17 Han rømte sommeren 1558. I Lorraine søkte han tilflukt hos en enkehertuginne, som var datter av den forrige kongen (Christian 2). Hun var sterkt kritisk til styret i Danmark. Et halvår etter at Peder stakk, døde nemlig Christian 3. Makten hadde gått over til kongens sønn Frederik 2.

Enkehertuginnen omtalte Frederik som en tronrøver og kalte seg selv dronning av Danmark.18 Sammen med Peder la hun planer om et statskupp, som – kort fortalt – feilet.

Da kaoset hadde lagt seg, slapp Peder Oxe inn i varmen igjen. Han reiste hjem til Danmark, ble tilgitt for sammensvergelsen med enkehertuginnen og fikk tilbake sine posisjoner. Nå var han mektigere enn noen gang før. Han ble utnevnt til rikshovmester, og det er blitt sagt at han var Danmarks egentlige hersker.19

Dette var altså Peder Oxe, som kun dukker sporadisk opp som en bifigur i denne historien. Mer viktig her, er hans søster Inger. Flere år før alt rabalderet med Peder og enkehertuginnen gjennomførte Inger Oxe en lyssky handling med store konsekvenser.

Hun var gift med Otte Brahes bror Jørgen, men ekteskapet var barnløst. Otte og Beate derimot hadde tre barn; storesøsteren Lisbeth født i 1545, Tyge som hadde mistet sin tvillingbror ved fødselen, og lillebroren Steen som ble født ett år etter Tyge.

Vi vet ikke om det var en planlagt eller spontan handling, og det er uvisst hvem som var den sterkeste pådriveren, men det Inger og Jørgen gjorde, må ha vært over grensen for hva som var akseptabelt. Ingen detaljer om episoden er bevart, og vi kjenner den kun fra hovedpersonens korte skildring mange år senere. Det de involverte ikke kunne vite den gang, er hvilke følger hendelsen fikk. En teori går ut på at Inger og Jørgen først hadde forsøkt å forhandle seg frem til å overta Tyge. Da det ikke førte noen vei, tok de av silkehanskene og kidnappet sin lille nevø da han var rundt halvannet år.20

Dette åpner for mange spørsmål som vi ikke har svar på. Hvordan skjedde bortføringen rent praktisk? Og hva gjorde foreldrene for å få ham tilbake – de satt vel ikke passive og bare lot det skje? Ingen steder er disse opplysningene skrevet ned. Slik er det ofte med eldre historie. Man finner brokker som vitner om merkelige og tilsynelatende dramatiske enkelthendelser, men ofte er det for lite til å få hele bildet.

Heldigvis virker det ikke som barnet led, til tross for den tilsynelatende brutale adskillelsen fra foreldrene. Selv skulle han beskrive det som at han ved en skjebnens avgjørelse ble tatt bort uten foreldrenes viten og oppfostret med kjærlighet av sin onkel.21 Tyge ble boende hos Inger og Jørgen, og de voksne kom til en enighet etter en stund. Det var vanlig at adelsbarn vokste opp hos fosterforeldre, men det var ikke dermed stuerent å røve barna uten foreldrenes samtykke.

DE PRIVILEGERTE BARNA

Beate Bille fødte tolv barn på fjorten år. Ni av dem overlevde småbarnsalderen. Fra eldst til yngst besto søskenflokken av Lisbeth, Tyge, Steen, Axel, Margrethe, Kirsten, Jørgen, Knud og Sophie. På et epitafium (gravmæle) av familien er de fleste av søsknene malt med lyst, rødblondt hår. De voksne brødrene er avbildet med kort frisyre og lange barter, jentene med håret dratt bakover i en oppsats med kyse over. Til og med to av de døde småsøstrene er med. [Illustrasjon 1]

Sophies fødselsår er en diskusjon i seg selv. Som familiens yngste ble hun trolig født enten 22. september 1556 eller 24. august 1559, og argumentene for begge datoene er omtrent likevektige. Opplysningen om at hun er født i 1556, stammer fra den tidlige Tycho Brahe-biografen Pierre Gassendi, mens det er Tycho Brahe selv som antyder 1559. Hennes fødselshoroskop støtter pussig nok begge datoer. At Sophies horoskop skal trekkes inn, virker kanskje rart, men det har en indre logikk. Horoskopet blir referert til i et dikt Tycho skrev i 1594, og andre detaljer i diktet gjør det mulig å beregne de sannsynlige datoene. Selv om marginene er små, er det litt mer som peker på at den seneste datoen er riktig.22 Det er grunnen til at jeg her går ut fra at hun ble født 24. august 1559.23

Lisbeth, den eldste søsteren, døde i barsel da hun var atten. Hennes nyfødte datter tok Beate seg av. Så døde Kirsten, bare tretten år gammel. Nå var Sophie og Margrethe de eneste døtrene, med sin lille niese som bonussøster. Sophie hadde enda ikke fylt sju.

Mange adelsbarn bodde en stund hos andre familiemedlemmer. Jentene ble gjerne sendt bort når de var rundt seks–sju år. Utenfor hjemmet, kanskje hos en bestemor eller tante, skulle de lære å styre et stort hushold, og ordningen styrket slektsbåndene.24 Margrethe Brahe dro til en tante ved Gudum kloster vest på Jylland, et godt stykke fra Skåne.25 Det er ukjent om det samme skjedde med Sophie. Det kan være hun fikk hjemmeundervisning sammen med den fire år eldre broren Knud. Hennes barndom har vi få kilder til, men kunnskaper hun viser senere, gir noen hint om hva hun lærte i oppveksten.

Uansett bakgrunn fikk de fleste barn grunnleggende undervisning i lesing og skriving, det gjaldt også barn av borgere og bønder. Den første skoleboka var den såkalte ABC. Her ble barna kjent med alfabetet og de viktigste kristne tekstene, som trosbekjennelsen, de ti bud og utdrag av Luthers lille katekisme.26 Begrepet «skole» bruktes om situasjonen der en elev fikk undervisning, enten det var hjemme eller ute.27 Det var ikke begrenset til en fysisk institusjon. Man gikk «i skole», ikke «på skolen». Hos adelen var det vanlig å ha en privatlærer, en preceptor, som gjerne underviste guttene og jentene i husstanden samtidig.

Adelsidealene var i endring. Før reformasjonen ble prinser og adelsgutter opplært i ridderlige kunster. De lærte blant annet å fekte, ri, jakte og danse. I løpet av 1500-tallet ble andre egenskaper viktigere. Barna skulle formes til å bli dannede personer ved hoffet. En viss mengde boklig lærdom passet bedre inn i den nye hoffkulturen enn kampkunst.

For adelsjentene fikk reformasjonen nærmest motsatt virkning. Tidligere kunne de få noe skolegang i klostrene. Den muligheten døde hen da klostrene etter hvert ble lagt ned, og det som sto igjen, var å bli sendt til slektninger eller undervises hjemme.28 Jentene var prisgitt det formynderne syntes var tilstrekkelig undervisning, og utvalget av bøker kunne være begrenset. For jenter var fromhet, flittighet og ydmykhet viktige dyder. Når de mestret det grunnleggende, kunne de ikke forvente mer boklig undervisning. De måtte lære å lage mat og brygge, spinne, sy, veve, brodere og kniple. Det lærte nok adelens gutter lite eller ingenting av.

Forskjellen i utdannelsen for adelsjenter og adelsgutter gjenspeilet rollen de var forventet å ha som voksne. Mennene skulle drive med politikk, kvinnene skulle organisere gods, tjenerstab og familie.

MELANCHTHONS ARV

Renessansens viktigste kilde for inspirasjon var antikken. Dette ble speilet i humanistisk tankegods, som hadde vandret nordover siden den italienske renessansen på 1400-tallet. Ordet humanisme peker på en lære hvor mennesket sto i sentrum, men ikke i motsetning til Gud, som tronet ubestridt på toppen av alt og i alt. Religion og kunnskap om verden var tett flettet sammen.

Teologen Philipp Melanchthon var blant de viktigste humanistene, og han var opptatt av skolen. Hans pedagogikk la vekt på en grunnutdannelse i kristendom, språk og andre humanistiske, klassiske fag. Tidlige humanister som Melanchthon og Martin Luther hadde et positivt syn på barn, med forståelse for at de små hadde andre behov og forutsetninger enn voksne. [Illustrasjon 2] Litt senere skulle likevel andre stemmer stå sterkere, de som ville bruket riset hyppig for bokstavelig talt å banke arvesynden ut av barna og kue elevene til lydighet mot læreren, foreldrene og Gud.29

Ikke alle mestret skolen. For den som slet med å lese og skrive, hjalp det ikke med høy status, og det var ikke noe alternativ å hevde seg i håndverk eller handel slik de borgerlige kunne. Frederik 2. trekkes gjerne frem som eksempel. Som ung fant han større glede i jakt og fysisk aktivitet enn i å sitte på skolebenken. Hans dysleksi ble misforstått som tungnemhet. Synet på kongen som lite begavet festet seg som en sannhet i samtiden og ble en myte om ham i ettertid, men ingenting tyder på at han var dum.30 Tvert imot var Frederik 2. opptatt av å fremme vitenskapens kår i sitt rike. Han sto i en posisjon hvor han kunne løfte andre opp. En av hans styrker var nettopp å legge til rette for at kunnskap fikk vokse og utvikles.

ET UKONVENSJONELT VALG

Jeg har aldri forventet å gjøre de store oppdagelsene når det gjelder Sophie. De fleste kildene er for lengst kartlagt. Likevel må jeg innrømme at jeg har håpet å grave opp noe som ingen har skrevet om før, og med friskt mot gikk jeg tidlig bredt ut: startet med å skaffe bøker, søke opp artikler og lete i digitalisert arkivmateriale på nett. Gjennom en av de første bøkene jeg begynte på, The Birth of Feminism av Sarah Gwyneth Ross, fant jeg noe som ble en ledesnor gjennom hele prosjektet: Ross påpekte at fedrene ofte var de kunnskapsrike kvinnenes fremste støttespillere.31 Heldigvis er det ofte litt mer om adelsmenn i kildene. Jeg forsto at for å finne noe om en kvinnes intellektuelle evner, måtte jeg følge sporet etter mennene rundt henne.

Det er skrevet hundretalls artikler og bøker om Tycho Brahe, og dette er ikke ment å være en av dem. Han spilte likevel en så viktig rolle i Sophies liv at han ikke kan utelates. Det var tretten år mellom dem, og de vokste ikke opp sammen, men hun var tidlig nysgjerrig på brorens arbeid. De utviklet et nært søskenforhold. Mye av det vi vet om henne, ser vi gjennom hans blikk, og flere av hennes muligheter oppsto i hans kjølvann. At hun også inspirerte og påvirket broren, er en del av historien om ham som sjeldnere omtales.32 Derfor er det av verdi å bruke en del plass på den unge Tyge og den voksne Tychos bakgrunn.

Det ble forventet at sønnene i adelsfamilier fulgte en militær karriere. Etter den første skolegangen gikk mange i tjeneste som såkalte pasjer hos en adelsmann eller ved hoffet, for deretter å rykke opp til knekter. Som voksne var kronen på verket å få sitte i riksrådet. Ved å sikte mot en plass der kunne de opprettholde sine adelige privilegier, på vegne av seg selv og slekten. Riksrådene var Danmark-Norges mektigste menn ved siden av kongen.

At unge adelsmenn fullførte en formell universitetsutdannelse, var derfor uvanlig. De kunne følge enkelte forelesninger, men tok sjelden eksamen. Dermed fikk de heller ingen grad. I stedet var det borgerskapets sønner som ble professorer. Det fantes få plasser for en overutdannet adelsmann, og da var det i manges øyne unødvendig å la dem kaste bort flere år på universitetet. I Brahe-familien var det lange tradisjoner for å sitte i riksrådet. En militær karriere som munnet ut i en riksrådsplass, var nok Ottes ønske for sin eldste sønn, slik han la opp til for de andre sønnene. Med dette som bakteppe fant Otte og Beate det upassende at deres sønn skulle studere. Inger og Jørgen var derimot av en annen oppfatning. De så nytten av å la fostersønnen gå på universitetet.

Naturligvis kan det hende Tyge hadde fått studere selv om han ikke var blitt kidnappet, men fosterforeldrene sto i en posisjon til å styre ham i ønsket retning. Oppveksten hos Inger og Jørgen kan ha vært nettopp det som ga ham muligheten til å velge annerledes.33

TYGE BLIR TYCHO – OG MISTER NESEN

Da Tyge begynte ved universitetet i København som tolvåring, latiniserte han navnet sitt til Tycho.

Tre år senere var tiden inne for å legge ut på dannelsesreisen.

Reisen gikk til Leipzig for jusstudier. Det hadde fosterforeldrene bestemt, men selv hadde han andre interesser. Han var nysgjerrig på astronomi og hadde skaffet seg bøker om geometri og trigonometri for å lære å måle vinkler mellom objekter på himmelen.34 Under reisen kjøpte han enda flere bøker, som han smugleste om nettene mens læremesteren sov.

Sommeren 1565 døde fosterfaren Jørgen Brahe. Kongens hest hadde snublet på slottsbroen, kongen falt i vannet og Jørgen stupte uti for å redde ham.35 Begge kom seg opp, men Jørgens påfølgende sykdom ble fatal.

På denne tiden bodde Otte og Beate på Ålborghus, slottet i Ålborg.36 Tycho var mye hos dem i tiden etter Jørgens død. Sophie var rundt seks år og hadde kanskje lest ferdig sin ABC. Mens Tycho studerte utenlands, hadde det brutt ut krig med Sverige, og tre av brødrene tjenestegjorde i krigen. Bare Knud var for ung. Etter et års tid reiste Tycho igjen og endte i Rostock.

Han kunne av og til fyre seg opp, det illustreres ved en episode fra studietiden i Rostock. I slutten av oktober 1566 inntraff en måneformørkelse. Full av astrologisk overmot tolket Tycho formørkelsen som et varsel om at den osmanske sultanen kom til å dø. Litt for sent oppdaget han at sultanen allerede hadde dødd noen uker tidligere. Denne blemmen ble ikke forbigått i stillhet. Medstudentene gjorde trolig narr av ham, og under noen fuktige kvelder i løpet av julefeiringen kom han i krangel med sin firmenning, Manderup Parsberg. En kveld under middagen begynte Manderup og Tycho å krangle høylytt på dansk. Til slutt raste de opp fra bordet og utfordret hverandre til duell, før de styrtet ut av rommet. Vennene løp etter og fant dem fektende på kirkegården. Blodet rant fra Tychos ansikt. Manderup hadde truffet ham med sverdet og kappet av halve nesen.37

Senere skværet de opp og ble venner, og Manderup skammet seg i ettertid over hendelsen.38 Den løsningsorienterte Tycho ordnet seg en neseprotese i messing, som skimtes på hans portretter. [Illustrasjon 3]

Det sosiale var en viktig del av studiene. Studentene deltok i diskusjoner, middager og sammenkomster der de skaffet seg et nettverk av kontakter. Ble kvinnene avskåret fra de uformelle møtene i de lærde miljøene? Om vi ser situasjonene som tidsbilder, opptrer kvinnene gjerne i utkanten eller i bakgrunnen. De sitter ved bordet, de er vitner til opptrinn, men de er like fullt til stede. Den mest utfyllende skildringen av krangelen mellom Tycho og Manderup stammer fra en kvinne som forsto dansk, og som skjønte hva de to unge mennene ropte over bordet. Beskrivelsen av hva hun opplevde denne kvelden, ble skrevet ned av hennes barnebarn, og slik er den bevart for oss.39

I hvilken grad kvinnene deltok i de lærde samtalene, er mer usikkert. Siden de hverken fikk studere, eller lære latin, må det ha vært en del de ikke forsto. Likevel må vi gå ut fra at flere kvinner snappet opp et og annet, om det var krangler på morsmålet etter mange glass, eller tidligere på kvelden mens konversasjonen foregikk høvisk og på god latin.

EN SUBLIM DØD

Otte Brahe begynte å bli dårlig.

Han hadde lenge vært tung i pusten og hostet stygt. Føttene hovnet opp, han mistet kraften i beina og ble sengeliggende. Høsten 1570 sendte han bud etter sønnene sine.

Tycho var på denne tiden i Augsburg. Han ankom Helsingborg slott i desember, der familien var samlet. Slottet hadde et trettifem meter høyt tårn, Kernen, det eneste som i dag står igjen av anlegget. Det må ha vært perfekt for astronomiske observasjoner, noe det er kilder til at Tycho holdt på med den jula. Mens dagene gikk, tjenestefolket stelte til julemiddager, og faren forberedte seg på døden, steg Tycho alle trappetrinnene opp til toppen av tårnet og observerte vintermånen.40 Fulgte hans elleveårige søster etter ham med en lykt for å hjelpe til? Ingen vet, men det kan jo tenkes.

Mens dagene ble lysere, ble Otte stadig verre. I mai døde han. Tycho beskrev den fredfulle innsovingen i et brev til en venn. Etter å ha tatt avskjed med Beate og barna, som gråtende sto samlet rundt sengen hans, lukket Otte Brahe øynene og lyttet til prestens trøstende ord. Han lå helt urørlig. Da han til sist slapp ut et mykt sukk, var de ikke helt sikre på om han var død eller om han bare hadde sovnet, for han lå der så «stille og fredfullt at til og med prestene sa at de aldri før hadde sett noen avgå så sublimt».41

Det er ikke nevnt om Sophie var til stede i tiden rundt farens død, men jeg antar at hun fikk tatt farvel siden han lå syk såpass lenge.

Etter dette ble Tycho værende i Danmark i nesten fire år. På denne tiden kan han ha blitt bedre kjent med lillesøsteren og oppdaget hva som lå i henne. Kanskje de merket at de hadde mer til felles med hverandre enn med resten av familien.

